ભારતે સ્વદેશી સબસોનિક ક્રૂઝ મિસાઈલ ‘નિર્ભય’નું સફળ પરીક્ષણ કરીને દુશ્મન દેશોને થથરાવ્યા છે. ૧૦૦૦ કિ.મી.ની ક્ષમતા ધરાવતી આ મિસાઈલ આંખના પલકારામાં આખા કરાચીને નેસ્તનાબૂદ કરી શકે તેમ છે. ૩૦૦ કિ.ગ્રા. દાગોળો લઈ જઈ શકતી આ મિસાઈલનું પરીક્ષણ ઓરિસ્સામાં બાલાસોરના ચાંદીપુર પરીક્ષણ કેન્દ્રથી કરવામાં આવ્યું હતું. રક્ષા અનુસંધાન અને વિકાસ સંગઠન (ડીઆરડીઓ) નિર્મિત મિસાઈલનું આ પાંચમું પરીક્ષણ હતું. નોંધનીય છે કે વીતેલાં ચાર પરીક્ષણમાંથી માત્ર એક પરીક્ષણ જ સફળ રહ્યું હતું. નિર્ભયનું પહેલું પરીક્ષણ ૨૦૧૨માં કરવામાં આવ્યું હતું. નિર્ભય મિસાઈલ દરેક ઋતુમાં કામ કરી શકતી એક હાઈટેક મિસાઈલ છે. ઓછા ખર્ચે અને લાંબા અંતરની સાથે પરમાણુ હથિયાર લઈ જઈ શકતી આ ક્રૂઝ મિસાઈલ છે. છ મીટર લાંબી અને આશરે ૧૫૦૦ કિલોનું વજન ધરાવે છે.